Ho tloha linakong tsa boholo-holo, Jehova o ’nile a batla hore lelapa ka leng le qete nako e itseng le le hammoho, e le hore le matlafatse kamano ea lona le eena le hore kamano ea litho tsa lelapa e matlafale. (Deuteronoma 6:6, 7) Ke ka lebaka leo Lipaki Tsa Jehova li behellang nako ka thōko beke le beke e le hore lelapa le kopanele borapeling—le buisane ka lintho tsa moea tse loketseng maemo a lona le iketlile. Esita le haeba u lula u le mong, u ka sebelisa nako e joalo hamolemo e le hore u atamele ho Molimo ka ho ikhethela seo u batlang ho ithuta sona ka Bibeleng.
Bo atametsa lelapa ho Jehova. “Atamelang ho Molimo, ’me o tla atamela ho lōna.” (Jakobo 4:8) Re tseba Jehova hamolemo ha re ithuta botho ba hae le liketso tsa hae ka Bibeleng. Tsela e bonolo ea ho qala borapeli ba lelapa ke ho qeta nako e itseng le bala Bibele hammoho, mohlomong le ipapisa le kemiso ea beke le beke ea Sekolo sa Tšebeletso sa Puso ea Molimo. Setho ka seng sa lelapa se ka abeloa ho bala karolo e itseng, ebe bohle ba buisana ka lintlha tseo ba ithutileng tsona Mangolong.
Bo momahanya lelapa. Kamano pakeng tsa monna le mosali le pakeng tsa batsoali le bana ea matlafala ha ba ithuta Bibele e le lelapa. Nako eo bo tšoaroang ka eona e lokela ho ba ea thabo le khotso le ea bohlokoa beke le beke. Ho itšetlehile ka lilemo tsa bana, batsoali ba ka khetha litaba tse ka tsoelang lelapa molemo, mohlomong ba sebelisa lihlooho tse itseng tsa Molula-Qhooa le Tsoha! kapa Websaete ea rōna ea jw.org. Le ka buisana ka bothata boo bana ba thulanang le bona sekolong le tsela ea ho sebetsana le bona. Le ka ’na la thabela ho ithuta lipina tse tla binoa libokeng ’me ka mor’a borapeli ba lelapa la ja lijo tse bobebe.
Nako ena e khethehileng eo lelapa la hao le e qetang borapeling ba Jehova beke le beke e tla thusa bohle hore ba thabele ho ithuta Lentsoe la Molimo, ’me o tla hlohonolofatsa boiteko ba lōna haholo.—Pesaleme ea 1:1-3.
Ke hobane’ng ha re behella nako ka thōko bakeng sa borapeli ba lelapa?
Batsoali ba ka etsa’ng hore lelapa le thabele nako ee?
E-re ba bang ka phuthehong ba u bolelle hore na ba etsa’ng nakong ea borapeli ba lelapa. Hape, fumana hore na ho na le lingoliloeng life Holong ea ’Muso tseo ka tsona u ka rutang bana ka Jehova.
Lelapa la Hao le ka Thaba
Lerato leo Jesu a ileng a le bontša ke mohlala o motle ho banna, basali, batsoali le bana?